Atturi Ewlenin: Frank Grillo, Ann Mitchell, Mykelti Williamson, Betty Gabriel, Joseph Julian Sora Direttur: James DeMonaco Ħin: 105 min. Distributur: Universal Maħruġ minn KRS Releasing Ċert. 15 Tliet snin ilu, The Purge ġab quddiem għajnejna premessa provokattiva iżda li tappella għall-istint annimalesk tagħna. L-idea li lejl wieħed kull sena tirrennja anarkija assoluta, fejn kull tip ta' reat kriminali mhux biss hu legali imma wkoll inkoraġġut mill-gvern stess, niżlet tajjeb mal-ispettaturi tant li dan il-film u s-sequel, The Purge: Anarchy, tal-2014, daħħlu mal-$200 miljun minn madwar id-dinja. B'hekk wasal kapitlu ieħor ta' din is-saga, The Purge: Election Year. Kif jindika sewwa l-isem, dan hu ambjentat fi żmien elezzjoni presidenzjali Amerikana, fejn is-Senatriċi Charlie Roan (Mitchell) twiegħed li tneħħi din l-attività ta' salvaġġiżmu jekk tinħatar president. Dawk il-ħafna ta' kontriha, fosthom diversi senaturi, qed jistennew dan il-lejl infami biex iwarrbuha min-nofs darba għal dejjem. Hi tinsab taħt il-ħarsien ta' Leo Barnes (Grillo), li ħalef li jipprpteġiha sal-mewt. F'naħa oħra ta' Washington DC, Joe (Williamson) li għandu stabbilment tal-ħelu iżda li ma jistax iħallas għall-protezzjoni ta' dan il-lejl, jarma ruħu flimkien ma' oħrajn ħaddiema tiegħu biex iħares lil familtu. F'dawn is-sigħat notturni ta' mistħija, dawn kollha se jiltaqgħu flimkien biex jikkumbattu għadu kiefer, kompost minn korpi ta' pulizija qattelin. Bħaż-żewġ kapitli ta' qabel, The Puge: Election Year jiżbroffa b'enerġija sfrenata, vjolenza palpabbli u ġiri mat-triqat imwarrbin u perikolużi tal-kapitali Amerikana. Wieħed jista' wkoll ikun xhud ta' esekuzzjoni bil-giljottina (jekk ma ma jagħlaqx għajnejh għal sekonda u jitlifha). Din il-produzzjoni tiżvolġi f'andament kurjuż mimli tensjoni li f'xi waqtiet tixbah lil The Warriors (1979) u anke xi films tal-biża' ta' dan l-aħħar, fosthom taz-zombies. Ħasra li ftit sekwenzi ta' sparaturi esaġerati huma konfużi u ma jitwemmnux. Kollox ma' kollox, xogħol li jippompja fik l-adrenalina.